SK Úradný vestník Európskej únie C 407/6

Záverečná správa úradníka pre vypočutie (1)

INEOS/Solvay/JV

(M.6905)

2014/C 407/05

1. PÍSOMNÝ POSTUP

1. Európska komisia (ďalej len „Komisia“) dostala 16. septembra 2013 oznámenie o zamýšľanej koncentrácii podľa článku 4 nariadenia o fúziách (2), ktorou podniky INEOS AG („INEOS“) a Solvay SA („Solvay“), spoločne uvádzané ako „oznamujúce strany“ nadobúdajú v zmysle článku 3 ods. 1 písm. b a článku 3 ods. 4 nariadenia o fúziách spoločnú kontrolu nad novozaloženým spoločným podnikom prostredníctvom prevodu aktív (ďalej len „transakcia“).

2. Komisia na základe 1. fázy prieskumu trhu vyjadrila vážne obavy týkajúce sa zlučiteľnosti transakcie s vnútorným trhom a 5. novembra 2013 prijala rozhodnutie o začatí konania podľa článku 6 ods. 1 písm. c) nariadenia o fúziách. Oznamujúce strany predložili svoje písomné pripomienky k rozhodnutiu prijatému podľa článku 6 ods. 1 písm. c) 22. novembra 2013.

A. Oznámenie námietok

3. Komisia 21. januára 2014 prijala oznámenie námietok, v ktorom vyjadrila predbežný názor, že transakcia by významne narušila účinnú hospodársku súťaž na podstatnej časti vnútorného trhu v zmysle článku 2 nariadenia o fúziách.

4. Oznamujúce strany mohli na oznámenie námietok reagovať do 5. februára 2014. Písomnú odpoveď predložili v uvedený deň.

B. Prístup k spisu

5. Počas celého konania sa oznamujúcim stranám poskytol prístup k spisu, a to najmä prostredníctvom CD-ROM 23. januára 2014 a 21. marca 2014, ako aj elektronickou poštou 10. apríla 2014.

6. Oznamujúce strany predložili 31. januára 2014 a 20. marca 2014 oficiálne žiadosti skupine zaoberajúcej sa daným prípadom o ďalší prístup k spisu podľa článku 18 ods. 3 nariadenia o fúziách, článku 17 ods. 1 vykonávacieho nariadenia o fúziách (3) a článku 3 ods. 7 rozhodnutia 2011/695/EÚ. Skupina zaoberajúca sa prípadom tieto žiadosti preskúmala a oznamujúcim stranám umožnila ďalší prístup k spisu.

C. Opis skutočností

7. Komisia poslala oznamujúcim stranám 5. februára list s opisom skutočností, v ktorom ich informuje o ďalších dôkazoch, o ktoré sa v konaní chce opierať. Oznamujúce strany na tento list s opisom skutočností odpovedali 12. februára 2014.

D. Zainteresované tretie osoby

8. V súlade s článkom 5 rozhodnutia 2011/695/EÚ som do konania ako zainteresované tretie osoby pripustil jedného konkurenta spomedzi oznamujúcich strán (4) a tri združenia (5) zastupujúce časť ich zákazníckej základne. Oznamujúcim stranám som takisto oznámil totožnosť zainteresovaných tretích strán, ktoré budú vypočuté.

2. ÚSTNA ČASŤ KONANIA

9. Na žiadosť oznamujúcich strán sa 10. februára 2014 uskutočnilo oficiálne ústne vypočutie. Na ústnom vypočutí sa zúčastnili: oznamujúce strany a ich právni a ekonomickí poradcovia, EuPC ako zainteresovaná tretia osoba (6), príslušné útvary Komisie a zástupcovia príslušných orgánov šiestich členských štátov (Belgicko, Nemecko, Francúzsko, Maďarsko, Fínsko a Spojené kráľovstvo).

10. Počas ústneho vypočutia sa uskutočnili tri neverejné zasadnutia (7). Prvé sa uskutočnilo na žiadosť oznamujúcich strán na základe ich legitímneho záujmu o ochranu ich obchodného tajomstva a iných dôverných informácií. Ďalšie dve boli venované otázkam a odpovediam.

3. POSTUP PO FORMÁLNOM ÚSTNOM VYPOČUTÍ

A. Opravné prostriedky

11. Oznamujúce strany 27. februára 2014 predložili prvý súbor záväzkov podľa článku 8 ods. 2 nariadenia o fúziách, ktorý bol 7. marca 2014 nahradený zrevidovaným súborom záväzkov. Tento nový súbor záväzkov bol ďalej zrevidovaný 10. a 11. marca 2014 spolu s návrhom troch alternatívnych balíkov. Komisia 12. marca 2014 podrobila dva z predložených troch alternatívnych balíkov testu trhu. Oznamujúce strany 13. apríla 2014 predložili konečný súbor zrevidovaných záväzkov. Komisia dospela k záveru, že záväzky predložené 13. apríla 2014, sú vhodné na odstránenie obáv súvisiacich s hospodárskou súťažou, ktoré boli zistené v súvislosti s transakciou.

B. Zainteresované tretie osoby

12. Niektoré odbory (8) ako zástupcovia zamestnancov INEO v Tessenderlo požiadali o vypočutie v súvislosti s navrhovanými opravnými prostriedkami. Podľa článku 5 rozhodnutia 2011/695/EÚ som tieto odbory – konajúce z uvedeného titulu – do konania ako zainteresované tretie strany. Oznamujúce strany som zodpovedajúcim spôsobom upovedomil.

C. Návrh rozhodnutia

13. Podľa článku 16 ods. 1 rozhodnutia 2011/695/EÚ som preskúmal návrh rozhodnutia a dospel som k záveru, že sa zaoberá len námietkami, v súvislosti s ktorými oznamujúce strany dostali príležitosť vyjadriť svoje názory.

4. ZÁVER

14. Konštatujem, že v tomto prípade sa rešpektoval účinný výkon procesných práv všetkých účastníkov.

V Bruseli 29. apríla 2014 Joos STRAGIER

(1) Podľa článkov 16 a 17 rozhodnutia 2011/695/EÚ predsedu Európskej komisie z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29) („rozhodnutie 2011/695/EÚ“).

(2) Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Ú. v. EÚ L 24, 29.1.2004, s. 1 („nariadenie o fúziách“).

(3) Nariadenie Komisie (ES) č. 802/2004, ktorým sa vykonáva nariadenie Rady (ES) č. 139/2004 o kontrole koncentrácií medzi podnikmi (Ú. v. EÚ L 133, 30.4.2004, s. 1) („vykonávacie nariadenie o fúziách“).

(4) KEM ONE SAS.

(5) The European Plastic Pipes and Fittings Association („TEPPFA“, Európske združenie v oblasti umelohmotného potrubia a armatúr), EuPC INPA („EuPC“) zastupujúce European plastic converters (Európske združenie spracovateľov plastov), ako aj European PVC Profiles and Related Building Products Association EPPA ivzw („EPPA“, Európske združenie v oblasti profilov z PVC a súvisiacich stavebných výrobkov).

(6) Ostatné zainteresované tretie strany nepožiadali o účasť na ústnom vypočutí.

(7) Pozri článok 13 rozhodnutia 2011/695/EÚ.

(8) Týmito odbormi sú: 1) ABVV Algemeen Belgisch Vakverbond, 2) ACLVB Liberale Vakbond, 3) ACV bouw – industrie & energie, 4) BBTK Bond van bedienden, technici en kaderleden a 5) LBC-NVK vakbond voor bedienden en kaderpersoneel.